Jimmy Rasmussen har KOL, hans bror døde af lungekræft og så ryger han halvanden pakke cigaretter om dagen. Og han skal ikke se det store Knæk Cancer indsamlingsshow i morgen. De får ikke en krone.

Annonce

Den her historie handler ikke om politisk korrekthed. Den handler om Jimmy Rasmussen, der har et kontant svar eller en fuckfinger til dem, der vil blande sig i hans liv som ryger og som menneske. Et menneske som har et modargument til enhver videnskabelig grund til at holde op med at ryge. I det øjeblik, han åbner døren til sin lille lejlighed i det centrale Fredericia og siger "kom ind", ved man det. Lugten fortæller sin del af historien om en mand, som ryger mange cigaretter. Cirka halvanden pakke om dagen, siger han selv. Han er førtidspensioneret, han bøvler lidt med ben og ryg, og så fik han konstateret lungesygdommen KOL for snart 10 år siden. - Min lungekapacitet er på 34 procent, siger Jimmy Rasmussen. Men han klarer trappen til første sal fint, og han bruger ikke iltapparat. Ikke endnu, som han siger. -Jeg klarer mig, og jeg skal nok selv sige til, hvis jeg får brug for hjælp, siger Jimmy Rasmussen.

Røg har altd være en del af livet hos Jimmy Rasmussen fra Fredericia, og han er træt af dem, som gør det besværligt for ham at ryge sine smøger. Foto: Peter Leth-Larsen

Annonce

Pinligt for en voksen

Han skal også nok sige til, hvis der er nogen, han er uenig med. Og det er der. Lige nu er det Salling Group, der har gemt cigaretterne i deres Netto- Føtex- og Bilka-butikker. - Hvis jeg var aktionær i Salling Group, så gav jeg direktøren fem kolde tæer i røven, for han forstår ikke at lave forretning. Sådan en som mig går da bare et andet sted hen og handler, når de gør det svært for mig at købe smøger, siger han. Jimmy plejer at købe LD eller et af de andre discountmærker, men han kan ikke huske hvilket bogstav, han skal trykke for at få pakken ud af automaten ved kassen, og det bøvl gider han ikke. - Jeg er holdt op med at gå i Netto. Jeg henter stadig lotto i Føtex, men det gider jeg snart heller ikke mere. De gemmer smøgerne bag et gardin. Det er pinligt for en voksen mand på snart 54 år. Jeg er altså ikke to år. Hvis de virkelig mente det med cigaretterne, så kunne de da bare helt lade være med at sælge dem, siger han. - Hvis vi virkelig vil have sundhed, så er der da meget, der skal gemmes væk. Hvad med slik og spiritus. Hvorfor er der ikke billede af en dårlig lever på spiritusflaskerne? Eller billede af fede mennesker på usund og fed mad, spørger han.

Jimmy Rasmussen fra Fredericia er storryger og KOL-patient med en lungekapacitet på 34 procent, og så har han intet til overs for den massive ikkeryger-bølge, som skyller ind over landet i disse år. 1. august begyndte Salling Group eksempelvis at gemme cigaretterne i sine kæder Netto, Føtex og Bilka. Cigaretterne skjules, så unge ikke fristes. Næste generation skal være røgfri, er målet. - Man skulle fan'me tro, det er en børnehave, er Jimmy Rasmussens kommentar til gemmekampagnen.Foto: Peter Leth-Larsen

Annonce

Løse børne-cigaretter

Det var noget nemmere, dengang Jimmy begyndte at ryge ikke langt fra, hvor han bor nu. På Købmagergade Skole. Han var 13, siger han og retter det til "nok også yngre". - Vi gik over til tobakhandleren i frikvarteret, for hans solgte løse smøger, og så var han en festlig type, som lavede sjov med os. Han havde altid en god historie, husker Jimmy. Han husker ikke, hvordan den første smagte, men den har nok ikke smagt godt, som han siger. Men det gav alligevel noget. - Så var man lidt sej, siger han. Han var 15-16 år, inden han blev rigtig storryger. Da var han i gang med det hårde arbejdsliv, og det har han været indtil han fik en arbejdsskade og bagefter blev fejlopereret, men det uheld bruger han ikke meget mavesyre på: -Alle kan lave fejl, og det kan de også på sygehuset. Det er der ikke noget at gøre ved, siger han. Han har været arbejdsmand i både i industrien og i byggebranchen og til sidst var han pladsmand på den kommunale genbrugsplads. Det var her, det gik galt, da han vrikkede om i et brønddæksel.

Tobakken, lighteren og kaffen er altid tæt på hjemme hos Jimmy Rasmussen. Foto: Peter Leth-Larsen

Annonce

Skideballen

Jimmy Rasmussen har tændt sig en smøg i sofaen ved det ovale sofabord i en sort marmoragtig stenart. Der er frit udsyn til fjernsynet, som ikke kommer til at vise det store indsamlingsshow Knæk Cancer Live i morgen lørdag. - Jeg gider ikke at se det, og jeg kommer ikke til at give noget til Kræftens Bekæmpelse denne gang. Jeg synes, de går for vidt med deres jagt på rygere. Det er i orden, at man har fokus på rygning. Det gør ikke noget. Men hvor mange dør af mave- og tarmkræft, nyrekræft og den slags? Det kommer ikke af røg, siger Jimmy. Pludselig ringer telefonen. - Hallo, siger Jimmy og telefonsælgeren i den anden ende ved endnu ikke, at det er den forkerte, han har valgt at forstyrre: - Nu skal du høre. Jeg sidder her med et par journalister, som sikkert gerne vi skrive om, at Verisure Alarm ringer til folk, som står på Robinson-listen. Telefonsælgeren undskylder sig, men Jimmy Rasmussen skærer igennem: - Jeg står på en Robinsonliste, og det betyder, at du ikke må ringe til mig, og det ved du godt. Kan du have en rigtig god dag, siger Jimmy Rasmussen og cutter den unge telefonsælger ud med et triumferende smil.

Jimmy Rasmussen tror ikke på, at det er rygningen, der er skyld, at han bøvler med lungerne og har fået KOL. Han er træt af, at Salling Group har besluttet at gemme cigaretterne i sine kæder Netto, Føtex og Bilka. Man skulle fan'me tro, det er en børnehave, er Jimmy Rasmussens kommentar til gemmekampagnen.Foto: Peter Leth-Larsen

Annonce

Polske smøger

Men lige nu er det Kræftens Bekæmpelse, der skal have en reprimande for at ville sætte priserne op på Jimmys cigaretter. - De skal ikke blande sig i, hvad mine smøger skal koste, og de skal ikke rådgive politikerne om det, siger han. Og kommer en pakke cigaretter til at koste 60 kroner eller mere, så ved Jimmy godt, hvad han gør: - Så går jeg ud og finder dem på det sorte marked. Om det er smuglercigaretter eller tyvekoster, jeg vil ikke blinke et øjeblik. Hvor vil du finde dem? - Rundt omkring. Det er ikke svært - tro mig. Men jeg sidder ikke og kommer med navne, siger Jimmy Rasmussen. Hans stemme er hæs og lidt raspende. Askebægeret er pænt fyldt. Men de to ting hører ikke sammen i Jimmys hoved. Han tror ikke, hans lungesygdom har noget med rygning at gøre. - Jeg har bare dårlige lunger, siger han. Men hvis man har dårlige lunger, er der nok nogen, der vil sige, at man netop skal lade være med at ryge? - Jamen der er så meget andet end smøgerne. Støv. Murestøv som jeg har gået i for eksempel. Cement har aldrig været sundt. Jeg har været til foredrag, hvor der kom kvinder med rigtig meget parfume. Det kunne jeg simpelthen ikke tåle. Det er heller ikke sundt. Jeg blev nødt til at gå ud. Din mor ryger ikke. Siger hun nogle gange, at du du skulle tage og holde op med at ryge? - Ja hun siger det lige så tit som min læge og min storesøster. Mine andre søskende ryger også.

Jimmy Rasmussen tror ikke på, at det er rygningen, der er skyld, at han bøvler med lungerne og har fået KOL. Han er træt af, at Salling Group har besluttet at gemme cigaretterne i sine kæder Netto, Føtex og Bilka. Man skulle fan'me tro, det er en børnehave, er Jimmy Rasmussens kommentar til gemmekampagnen.Foto: Peter Leth-LarsenFoto: Peter Leth-Larsen

Annonce

Stemplet i røven

Du er storryger, du har KOL og din bror døde af lungekræft. Nu er jeg lidt hård, men hvor længe tror du, du lever? - Min storebror blev 35, og lægen sagde, at det ikke var på grund af rygning. Det var kemi, fordi han arbejdede på Fredericia Cellulosefabrik. Jeg er snart 54. Men jeg ved det godt, at jeg har døden i hælene, men jeg tænker ikke på det, siger han. Jimmy Rasmussen har derimod en livsfilosofi, som han læner sig opad: - Den dag, jeg blev født, blev jeg stemplet i røven med den dag, jeg skal herfra. Og det kan jeg hverken gøre fra eller til. Min vurdering er, at alle mennesker har et stempel i røven med den dag, de skal herfra. Det er bestemt af vores gener. Alt det andet tror jeg ikke en skid på, siger han. Og indtil den udløbsdagen kommer, føler Jimmy sig som en god samfundsborger, der lægger masser af afgiftskroner til velfærd i fælleskassen.